text: Demo i Esbjerg mod krigen i Syrien
  04 marts 2018 kl. 10.07
  De civile i Syrien har ingen stemme, men det har vi, sagde en af arrangørerne bag demonstration imod den fortsatte krig i Syrien.
  Stop massakren på de civile mennesker i Syrien, var overskriften på en demonstration lørdag på Torvet i Esbjerg. En gruppe danskere havde arrangeret demonstrationen med taler og musik imod den krig, som slår civile mennesker ihjel og tvinger andre ud i verden på flugt.
  Nahram Errifei, studerende, Esbjerg: "De har ingen stemme lige nu, men det har vi. Måske verden vil høre det."
  - Det er fuldstændig forfærdeligt, det, der sker i Syrien, sagde Nahram Errifei fra Esbjerg til TV SYD.
  Hun stammer fra Damaskus, men har de sidste tre år boet i Esbjerg, hvor hun studerer på VUC og og arbejder som pædagogmedhjælper i en børnehave.
  Hør et klip med hende øverst her, hvor hun siger, at demonstrationen i Esbjerg skulle være en stemme for de civile mennesker i Syrien.
  - De har ingen stemme lige nu, men det har vi. Måske verden vil høre det, siger hun.
  
  